Al Šabab

Al Šabab (, „jaunimas“) – islamistų karinė grupuotė, susikūrusi 2005 m. Somalyje.

Al Šabab sukarinta grupuotė įkurta 2005 m. Somalio suirutės metu ir priklausė šariato Islamo Teismų Sąjungai, kuri 2006 m. trumpam įgijo administracinę valdžią Mogadiše. Jų valdymą 2006 m. gruodį panaikino Etiopijos invazinė kariuomenė. 2007 m. Al Šabab atsiribojo nuo Islamo Teismų Sąjungos ir pirmą kartą viešai išreiškė susižavėjimą Al Kaedos lyderiu Osama bin Ladenu. Al Kaeda anksčiau regione buvo įvykdę kelis stambius teroristinius išpuolius: 1998 m. atakavo JAV ambasadas Dar es Salame ir Nairobyje, 2002 m. atakavo viešbutį ir lėktuvą Mombasoje. Keli būsimi Al Šabab lyderiai nuteisti už 2003 m. britų mokytojų poros nužudymą ir automobilio susprogdinimą.

2007 m. Mogadiše pradėjo veiklą Afrikos Sąjungos Misijos (AMISOM) karinės pajėgos, Al Šabab „emyras“ Izmailas Aralis suimtas ir išsiųstas į JAV Gvantanamo kalėjimą. 2008 m. tuometinis Al Šabab vadeiva Adinas Hašis Airas žuvo po JAV antskrydžio, bet grupė jau buvo tiek sustiprėjusi, kad užgrobė Kismajaus uostą, iš kurio, manoma, gaudavo iki 1 mln. JAV dolerių pajamų per dieną. 2009 m. Etiopijai atitraukus kariuomenę Al Šabab pradėjo kontroliuoti beveik visą Somalio pietinę dalį, rinkti mokesčius. Al Šabab tapo žinoma savižudžių išpuoliais, ištikimybės priesaikomis Al Kaedai, jos veikloje dalyvaujančiais užsienio kovotojais. Teigiama, kad Al Šabab propaguoja vahabitizmą, salafizmą, nors tiksliai nusakyti neįmanoma. Jų šūkiai atliepia Islamo valstybės tikslus apie kalifato galios sugrąžinimą, šariato tvarką ir džihadą. Tačiau Al Šabab neprisiekė Islamo valstybei, jų ryšiai su Boko Haram neaiškūs. JAV ir JK ji paskelbta teroristine organizacija.

Al Šabab įprastai naudojosi Ramadano mėnesiu išpuoliams Somalyje. 2010 m. jie patyrė rimtų pralaimėjimų AMISOM pajėgoms, o prasidėjęs badas pietų Somalyje susilpnino jų rėmėjus. 2011 m. Mogadiše nušautas Al Kaedos Rytų Afrikos sparno vadeiva Fazulas Abdula Mohamedas. Tų metų rugpjūtį Al Šabab paskelbė pasitraukę iš Mogadišo. 2012 m. jie buvo išstumti iš Kismajo. 2014 m. po JAV antskrydžio žuvo grupuotės lyderis Ahmedas Abdi Godanas. Po jo mirties grupuotės lyderiu tapo Ahmadas Umaras. Tikima, kad 2017 m. Al Šabab priklausė 7000–9000 kovotojų. Jų rėmimu įtariamos daugelis Artimųjų Rytų valstybių ir atskirų grupių, ypač Eritrėja ir Al Kaeda.

Išpuoliai, kuriuos įvykdė ar už kuriuos atsakomybę prisiėmė Al Šabab:
 2007 m. kovo 26 d. pirmasis Al Šabab išpuolis. Savižudis su bombomis prikrautu automobiliu atakavo Etiopijos kareivius Mogadiše, pranešta apie 73 žuvusiuosius.
 2008 m. spalio 29 d. susprogdinti automobiliai prie JT ir vyriausybės pastatų Hargeisoje ir Bosase. Bent 29 žuvusieji.
 2010 m. liepos 11 d. bombų sprogdinimai Kampaloje (Uganda) per pasaulio futbolo čempionato finalo transliaciją. Žuvo bent 74 žmonės.
 2013 m. birželio 19 d. išpuolis JT pastate Mogadiše. 22 žuvusieji.
 2013 m. rugsėjo 21 d. išpuolis prekybos centre Nairobyje (Kenija). 67 žuvusieji.
 2014 m. vasario 21 d. atakuoti Somalio prezidento rūmai Mogadiše. Bent 14 žuvusiųjų.
 2014 m. birželio 16–17 d. atakuoti Mpeketonio miesto įstaigos (Kenija) ir kaimas netoliese. Bent 49 žuvusieji.
 2014 m. lapkričio 22 d. užgrobtas autobusas Kenijoje, nužudyti 28 nemusulmonai.
 2014 m. gruodžio 2 d. atakuota akmenų skaldykla prie Mandeiros (Kenija). Nužudyti bent 36 darbininkai.
 2015 m. balandžio 2 d. ataka Garisos universitete (Kenija). 148 žuvusieji.
 2016 m. išpuolis prieš AMISOM kenijiečių bazę pietų Somalyje. Pranešta apie 180 žuvusiųjų.
 2019 m. sausio 15 d. išpuolis viešbutyje Nairobyje (Kenija). Bent 21 žuvusysis.

Šaltiniai 

Somalis
Karinės organizacijos
Teroristinės organizacijos